b'\n_START_ARTICLE_\nFrazeologija\n_START_PARAGRAPH_\nFrazeolog\xc3\xadja je nauk o stalnih besednih zvezah (frazemih), hkrati pa je tudi drugo poimenovanje za same stalne besedne zveze. Tako je frazeologija hkrati jezikoslovna disciplina (enota tako leksikalne kot skladenjske ravnine) in fond frazeolo\xc5\xa1kih enot (govori se o frazeologiji nekega jezika).\n_START_SECTION_\nTerminologija\n_START_PARAGRAPH_\nStalna besedna zveza je besedna zveza, v kateri se posameznih besed ne da zamenjati s sopomenkami ali opisi (na primer stalne besedne zveze metati polena pod noge (v pomenu ovirati) se ne da spremeniti v metati kose lesa pod noge, saj se bi s tem izgubil pomen). Osnovno enoto frazeologije, stalno besedno zvezo, razli\xc4\x8dni strokovnjaki imenujejo razli\xc4\x8dno: kar fraza, frazem, frazeologizem ali frazeologem. Slednjega je uveljavil Jo\xc5\xbee Topori\xc5\xa1i\xc4\x8d po analogiji z drugimi besedoslovnimi termini, kot so fonem, tonem, sintaksem ipd. Po njem je izraz fraza premalo terminolo\xc5\xa1ki (pomeni tudi malopovedno besedo ali besedno zvezo), frazeologizem pa razume kot varianto frazeologema (na primer na vse kriplje in na vse pretege). Frazeologemi se nadalje delijo na rekla, ki imajo nestav\xc4\x8dno strukturo (npr. vihati nos, rde\xc4\x8d korak, po navadi ipd.), in re\xc4\x8denice, ki pa imajo stav\xc4\x8dno strukturo (npr. Rana ura zlata ura; Kdor drugemu jamo koplje, sam vanjo pade; Konec dober, vse dobro.).'